Vissulega og sem betur fer eru heimili almennt fjölbreytt og ólík þó svo að ég verði að segja að ákveðnir tískustraumar séu afar ríkjandi inni á mörgum íslenskum heimilum . Tekkið var allsráðandi á áratugunum á milli 1960 og 1970 og þá var líka algengt að Nagel-kertastjakarnir þýsku prýddu stofur og hol . Fyrr á 20. öldinni voru flauelsklæddir litríkir sófar og þungar síðar gardínur algengar ásamt kristalljósakrónum og öðru glingri . Í dag er þetta allt komið aftur í tísku og mörgum stílum er oft blandað saman af skandinavískri smekkvísi . Já , jafnvel þótt tískan fari alltaf í hringi þá fær hún á sig nýjan blæ í hvert skipti sem hún skýtur upp kollinum og hún getur tekið á sig fjölbreyttar myndir . Til að fallegt heimili verði fullkomnað , þarf það að ilma vel . Lykt hefur nefnilega ótrúleg áhrif á upplifun einstaklingsins af hverskonar rými og því þarf engan að undra að hótel um víða veröld úði vellyktandi vökva í móttökuna . Ilmkerta - og olíuvörulínur fyrir heimilið eru í tísku og hafa sprottið upp að undanförnu svo hundruðum skiptir og enginn er maður með mönnum nema eiga sitt uppáhaldsilmkertamerki . „ Þegar amma hafði lokið við að þrífa húsið og von var á gestum , þá kveikti hún í vindli sem hún gekk með í öll herbergi og púaði … “ Sjálf á ég mjög sterkar og góðar minningar um ilminn á mínu æskuheimili og einnig hjá ömmu og afa , konurnar í gamla daga dóu nefnilega ekki ráðalausar . Þegar amma hafði lokið við að þrífa húsið og von var á gestum , þá kveikti hún í vindli sem hún gekk með í öll herbergi og púaði en bæði amma og afi reyktu eingöngu sígarettur . Amma sagðist gera þetta til að fá fína veislustemningu í húsið . Þess vegna kallar vindlalykt í bland við hreingerningarilm fram hjá mér afar góðar og hátíðlegar minningar . En besti heimilisilmurinn fannst mér nú samt þegar Old Spice-rakspírinn hans pabba blandaðist líka saman við hreingerningailminn og vindlareykinn , því mamma tók upp sama sið , þá vissi ég að von væri á gestum , við fengjum góðan mat og það yrði glatt á hjalla . Ég læt liggja á milli hluta hvort mér finnist þessi ilmur góður í dag en eitt er víst að hann myndi kalla fram sérlega góðar minningar . Þetta tölublað er einstaklega fjölbreytt þar sem við höfðum sniðugar hugmyndir að leiðarljósi . Innlitin eru því afar ólík og ættu að gefa lesendum fjölbreyttar hugmyndir . Við spjölluðum við nokkra innanhússarkitekta og hönnuði sem gefa margskonar ráð . Lesendur ættu því að fá ferskan innblástur fyrir haustið í þessu blaði og ilmkertaframeiðendur hafa vonandi fengið hugmyndir að nýjum ilm . Ég bíð spennt eftir Havanavindlailmkertinu með dassi af Old spice og Ajaxi .